钦定古今图书集成/理学汇编/学行典/第224卷 > 侯佐
## 钦定古今图书集成/理学汇编/学行典/第224卷 > 侯佐

按《渭南县志》：“侯佐，西关里人，诸生。性醇雅敦孝，好读
书。娶方九月，遭母丧，哀痛营葬，负土成墓，旁结草庐
居之，家人非祭扫，禁弗得至墓所，日食唯米数合，每
有感触，号哭之声，彻于四野，三年方归。提学卢嘉其
孝，予之廪。远迩人士闻佐学行，皆来敬礼从游焉。一
日，墓归，至狭径，马伏而鸣，视之则猛虎当径，瞋目坐”
视。佐默祝：“不孝遭凶，拜扫荒丘。今若此，命也，但不得
从先垄，奉侍父母地下耳。”祝未毕，虎投涧奔去。诘朝，
有报虎死涧者，佐视之，即夜当径虎也。众皆惊叹，以
为孝感所致。寻以贡授西充训。九年升祁县谕。三年
告归，时年逾六十矣，朝夕哭拜墓下者又十年，以疾
卒。卒时正襟危坐，不令一人入外，候者微闻口称父
母，儿今得长侍左右矣。古称终身慕父母，非侯先生
谓邪？